Beynəlxalq Tərcüməçilər Federasiyası (BTF, International Federation of Translators) yazılı və şifahi tərcüməçilərin, dilçilərin bir araya toplaşdığı beynəlxalq assosiasiyadır. Federasiyada 100-dən çox professional assosiasiya və dünyanın 55 ölkəsindən olan 80.000-dən çox tərcüməçi ilə təmsil olunur. Federasiyanın məqsədi nizam-intizam prinsipləri çərçivəsində profesional tərcüməçiliyi təbliğ etməkdir. Tərcüməçilərin bütün ölkələrdə peşə şəraitini yaxşılaşdırmağa çalışan bu federasiya həmçinin onların hüquqlarını və ifadə azadlıqlarını da təmin etmək amalını güdür. 1976-cı ildə Nayrobidə baş tutan UNESCO-nun ümumi konfransında qəbul olunmuş “Tərcümələrin və tərcüməçilərin hüquqi və sosyal statusunun qorunması və inkişafı” aktı tərcümə sənəti tarixində bir növ yeni imkan acdı. 1994-cü ildə tərcüməçilərin yenidən işlənib hazırlanmış nizamnaməsində onların hüquq və öhdəlikləri daha ətraflı şəkildə müəyyən olundu və bu prinsiplər federasiya daxilində olan assosiasiyalara ötürüldü. Nəticə etibarilə BTF yarandığı gündən bəri tərcümə peşəsinin müdafiəsində əhəmiyyətli hesab olunan nailiyyətlərə imza atıldı bununla belə, gələcək inkişaf üçün beynəlxalq dərəcədə əməkdaşlığın olması labüddür. Ümid edirik ki, bu proses dil sərhədlərinin aradan qaldırılmasında, dünya xalqları arasında yaxşı rabitə və anlaşma əldə olunmasında mühüm rol oynayacaqdır.